डोगा
डोगा एक काल्पनिक चरित्र है, एक भारतीय कॉमिक बुक एंटी-हीरो कैरेक्टर है जो राज कॉमिक्स में प्रदर्शित होता है, जो पूरे भारत में प्रकाशित और वितरित किया जाता है। नवंबर 1992 में तरुणकुमार वाही, संजय गुप्ता और कलाकार मनु द्वारा निर्मित, डोगा उस समय राज कॉमिक्स में पहला और इकलौता एंटी-हीरो था। यह किरदार पहली बार कर्फ्यू इशू में दिखाई दिया था। उसका पहला नाम सूरज है, हालांकि उसका उपनाम अभी तक निर्दिष्ट नहीं किया गया है। अपने अतीत में हुई घटनाएं और अपने जीवन में हुई क्रूरता से प्रभावित, परिस्थितियों के परिणामस्वरूप एक अनाथ युवा सूरज ने जीवन भर विकृत अपराध प्रणाली से नफरत की। बचपन से झेले गए दर्द और अफसोस को खत्म करने और अपने करीबी लोगों की मौत का बदला लेने के लिए सूरज ने एक कुत्ते के मुखौटे के पीछे अपनी पहचान छुपाई, "डोगा" नामक एक क्रूर और खूंखार निग्रानीकर्ता के किरदार को अपनाया और अपने शहर को अपराध और भ्रष्टाचार से साफ करना शुरू किया, जिसकी शुरुआत उसने स्थानीय गुंडों के नरसंहार से की। बचपन से ही आघातित होने के कारण डोगा एक सनकी और क्रूर लेकिन आदर्शवादी निगरानीकर्ता होता है जो समस्या को हल करने के बजाय उसे उखाड़ फेंकने में विश्वास करता है, और दुनिया के कानूनों को बनाए रखने में विश्वास नहीं करता है क्योंकि वह पूरी व्यवस्था को भ्रष्ट मानता है। अपने अनेक प्रशंसकों के कारण डोगा को राज कॉमिक्स द्वारा बनाए गए तीन सबसे लोकप्रिय कॉमिक्स में से एक माना जाता है (अन्य दो नागराज और सुपर कमांडो ध्रुव हैं)। उनकी कॉमिक्स में वास्तविक जीवन जैसी कहानियाँ हैं जो आमतौर पर सच्ची घटनाओं से प्रेरित होती हैं, जो उनकी कॉमिक्स को विज्ञान कथा से दूर एक यथार्थवादी दुनिया देती हैं, जिसके कारण वह वयस्क पाठकों के बीच अधिक लोकप्रिय है। अगस्त 2008 में भारतीय फिल्म निर्माता अनुराग कश्यप ने घोषणा की कि वे सोनी पिक्चर्स इंटेरटैनमेंट द्वारा निर्मित एक परियोजना में डोगा के चरित्र पर एक फिल्म बनाएंगे। उत्पादन वर्ष 2010 के मध्य में शुरू होने की उम्मीद थी। लेकिन परियोजना को स्थगित कर दिया गया। उत्पादन 2013 के मध्य में शुरू होने की उम्मीद थी और माना जा रहा था कि कुणाल कपूर मुख्य भूमिका निभाएंगे।